
Comisia pentru buget,

finanţe şi bănci

Bucureşti,   01.10.2002 

Nr. 460

AVIZ

asupra propunerii legislative pentru modificarea şi completarea Legii nr. 85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat
Cu adresa nr. 257 din 19 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea Legii nr. 85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

Iniţiativa legislativă are ca obiect de reglementare modificarea şi completarea Legii nr. 85/1992 privind vânzarea de locuinţe ce au fost atribuite ca locuinţe de serviciu unor angajaţi din Ministerul Apărării Naţionale, Ministerul de Interne, Parlamentul României şi din serviciile secrete care la data pensionării locuiesc în aceste imobile şi nu au putut cumpăra respectivele locuinţe în proprietate.

Cadrul juridic pentru vânzarea locuinţelor de serviciu nu-l constituie numai Legea nr. 85/1992, care a fost modificată şi completată, ci şi Legea locuinţei nr. 141/1996, republicată, cu modificările şi completările ulterioare, precum şi normele de aplicare ale acesteia.

Potrivit art. 53 alin. (4) din Legea nr. 114/1996, locuinţele de serviciu finanţate de la bugetul de stat sau de la bugetele locale, pot fi vândute, în condiţiile legii, numai cu aprobarea Guvernului şi numai în situaţii în care unitatea care a realizat respectivele locuinţe şi-a retras sau şi-a încetat activitatea.

Prin HG nr. 521/1992 privind realizarea, administrarea şi respectarea fondului de locuinţe pentru Ministerul Apărării Naţionale, Ministerul de Interne şi Serviciu Român de Informaţii cu modificările şi completările ulterioare, care au inclus şi SIE, SPP şi Serviciul de Telecomunicaţii Speciale, se stabileşte că, pentru asigurarea necesarului de locuinţe personalului încadrat, acesta trebuie să prevadă în bugetele proprii fonduri corespunzătoare, în cadrul cheltuielilor de capital.

Menţionăm că Parlamentul a respins proiectul de Lege pentru aprobarea Ordonanţei de urgenţă a Guvernului nr. 98/2000 pentru modificarea şi completarea Legii nr. 85/1992 şi a Legii locuinţei nr. 114/1996, prin care se reglementa vânzarea de către Parlament şi de ministere şi instituţii publice din sectorul de apărare naţională, ordine publică şi siguranţă naţională, a locuinţelor de serviciu.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

Experţi parlamentari:

Popescu Luminiţa

